Voluntari ruşi care luptă alături de Ucraina anunţă miercuri atacuri aeriene vizând două mari oraşe ruseşti situate în apropiere de frontiera dintre Rusia şi Ucraina şi cer civililor să părăsească aceste localităţi, relatează AFP, potrivit news.ro.
"Suntem obligaţi să lovim poziţiile militare staţionate în oraşele Belgorod şi Kursk", aau anunţat pe Telegram trei unităţi combatante pro-Liev denumite "Legiunea Libertăţii Rusiei", "Corpul Voluntarilor Ruşi" şi "Batalionul Siberian".
"În vederea evitării unor pierderi civile, îndemnăm toată lumea să plece din aceste oraşe imediat", cer cele trei unităţi.
Ele fac acest anunţ la o zi după o incursiune în regiunile ruse de la frontiera cu Ucraina Belgorod şi Kursk, revendicate de către aceste unităţi, pe care Ministerul rus al Apărării a anunţat că le-a "respins".
Însă un membru al apărării teritoriale a fost ucis, iar zece civili au fost răniţi în incursiunea din regiunea Belgorod, a anunţat guvernatorul rus.
În regiunea Kursk, "Legiunea Libertăţii Rusiei", care s-a aflat la originea altor incursiuni armate, a revendicat marţi cucerirea satului Tiotkino de la frontieră.
Aceşti combatanţi, care se declară ruşi, au anunţat că au "distrus" o blindată rusească şi că forţele Moscoveiu au "părăsit rapid" satul şi au lăsat în urmă armament greu.
Autorităţile regionale ruse au ordonat închiderea şcolilor din oraşul Kursk, "din cauza unor evenimente recente", a anunţat primarul Igor Kuţak.